text: Tønder Festival: Tøvende ja til hjælp fra kommunen
  17 november 2013 kl. 10.59
  Tønder Festivals fondsbestyrelse og foreningsbestyrelse har sagt ja tak til økonomisk hjælp fra Tønder Kommune, men bestyrelserne mener, at betingelserne er for hårde
  Økonomiudvalget har indstillet til byrådet, at festivalen skal have en million kroner plus en kortvarig kommunegaranti på 1,67 millioner kroner, så festivalen kan optage en kassekredit på to millioner kroner i Sydbank.
  Det er en betingelse,at festivalen gennemfører besparelser og en stram økonomisk styring med budgetopfølgning hver måned.
  
  Betænkelighederne
  - Festivalen kan i nogen grad leve op til de besparelseskrav kommunen har stillet, men er betænkelige ved at kommunegarantien ophører inden afviklingen af festivalen 2014, meddeler bestyrelserne efter et fællesmøde lørdag.
  De vil nu uddybe betænkelighederne over for kommunen, inden byrådet behandler sagen 21. november.
  Den økonomiske støtte fra kommunen hjælper festivalen over den akutte likviditetskrise, men den sikrer ikke den fremtidige driftsøkonomi.
  Næste folkemusikfestival skal holdes i august næste år.
  